‘Plaasaanvallers’ doen hulle voor as polisiebeamptesArgieffoto ’n Egpaar en een van hul werknemers is Vrydagmiddag op ’n plaas buite Sasolburg in die Vrystaat deur ses gewapende mans, geklee in polisie-glimbaadjies, oorval en vasgebind. Konst. Josephine Rani, woordvoerder van die polisie, het aan Maroela Media gesê Allan Peeters (66) was omstreeks 13:15 in die plaashuis doenig toe ’n werknemer bel en sê daar wag polisiebeamptes by die plaashek wat daarop aandring om hom te sien. Peeters het net uit die huis gestap toe hy deur ses verdagtes oorval is. Een van die verdagtes het Peeters met ’n kabelkoord gewurg waarna vier van die ander hom by die huis ingedwing het. Een van die verdagtes het in ’n voertuig buite die huis gaan wag. Volgens Rani het die verdagtes op kontant aangedring waarna Peeters verduidelik het dat hy nie kontant by hom het nie. Die verdagtes het toe op vuurwapens aangedring en die man en ’n werknemer, wat ook intussen deur ’n verdagte oorval is, is in die huis vasgebind. Peeters se vrou het in dié stadium vanaf die dorp teruggekeer en is deur die verdagte wat in die motor gewag het, oorval en by die huis ingelei. Sy is ook vasgebind waarna die verdagtes met vier vuurwapens, juwele en ’n onbekende bedrag kontant in ’n wit Toyota Hilux en ’n silwer Toyota Fortuner op die vlug geslaan het. Rani verduidelik dat Peeters se vrou daarin kon slaag om haar los te wikkel en ook haar man en die werknemer los te maak. Niemand is in die voorval ernstig beseer nie. Die verdagtes is steeds soek. Die polisie ondersoek ’n saak van huisbraak, het Rani gesê.